8 Pokano ya Phatlalatsa. Ka 1880, ngwaga fela Mokaulengwe Russell a sena go simolola go gatisa makasine wa Zion’s Watch Tower, o ne a latela sekao se se tlhomilweng ke Jesu mme a simolola loeto lwa go rera. (Luke 4:43) Fa Mokaulengwe Russell a ntse a dira jalo, o ne a tlhoma sekao sa se gone jaanong e leng Pokano ya rona ya Phatlalatsa. Fa makasine wa Watch Tower o ne o itsise ka loeto lwa gagwe o ne wa re, Russell “o tla itumelela go tshwara dipokano tsa phatlalatsa malebana le ‘Dilo tse di amanang le bogosi jwa Modimo.’” Ka 1911, fa go sena go tlhomiwa ditlelase kgotsa diphuthego mo dinageng di le dintsi, tlelase nngwe le nngwe e ne ya kgothalediwa go romela dibui tse di tshwanelegang mo mafelong a a dikologileng go neela motseletsele wa dipuo tse thataro tsa ditlhogo tse di jaaka katlholo le thekololo. Kwa bofelong jwa puo nngwe le nngwe, go ne go itsisiwe leina la sebui le setlhogo sa puo ya beke e e latelang.